CELEX: 52018PC0599
Language: el
Date: 2018-08-20
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Ουγγαρία να εφαρμόσει μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.8.2018
            COM(2018) 599 final
            2018/0314(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στην Ουγγαρία να εφαρμόσει μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                («η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών είσπραξης του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 6 Φεβρουαρίου 2018, η Ουγγαρία ζήτησε να παρεκκλίνει από το άρθρο 26 παράγραφος 1 στοιχείο α), το άρθρο 168 και το άρθρο 168α της οδηγίας ΦΠΑ και να περιορίσει το δικαίωμα έκπτωσης του ΦΠΑ για τη χρηματοδοτική μίσθωση επιβατικών αυτοκινήτων στην Ουγγαρία. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή με ημερομηνία 8 Ιουνίου 2018, σχετικά με το αίτημα που υπέβαλε η Ουγγαρία. Με την από 11 Ιουνίου 2018 επιστολή της, η Επιτροπή κοινοποίησε στην Ουγγαρία ότι είχε στη διάθεσή της όλες τις απαραίτητες πληροφορίες για την εξέταση του αιτήματος.
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               •Αιτιολόγηση και στόχοι της πρότασης
            
            
               Τα άρθρα 168 και 168α της οδηγίας ΦΠΑ προβλέπουν ότι ο υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές που πραγματοποιούνται για τους σκοπούς των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση για ίδιες ανάγκες αγαθού το οποίο ανήκει στην επιχείρηση εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα έκπτωσης του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση. 
            
            
               Οι υποκείμενοι στον φόρο στην Ουγγαρία δικαιούνται επί του παρόντος έκπτωση του ΦΠΑ για τη χρηματοδοτική μίσθωση επιβατικών αυτοκινήτων στο βαθμό που το επιβατικό αυτοκίνητο χρησιμοποιείται για τη φορολογητέα οικονομική δραστηριότητα του υποκειμένου στον φόρο. Οι υποκείμενοι στον φόρο πρέπει, συνεπώς, να είναι σε θέση να αποδείξουν σε ποιο βαθμό χρησιμοποιούν τα επιβατικά αυτοκίνητά τους για επαγγελματικούς σκοπούς. 
            
            
               Η Ουγγαρία υποστηρίζει ότι το σύστημα αυτό είναι δύσκολο να εφαρμοστεί. Η τήρηση ημερολογίων διαδρομών συνεπάγεται μεγάλη επιβάρυνση για τους υποκείμενους στον φόρο που καλούνται να τηρούν τα εν λόγω αρχεία και για τη φορολογική διοίκηση που πρέπει να τα ελέγχει. Σύμφωνα με την Ουγγαρία, είναι συχνά δύσκολο να προσδιοριστεί και να τεκμηριωθεί η ιδιωτική και η επαγγελματική χρήση σε περίπτωση που ο εργαζόμενος διατηρεί το όχημα μετά την εργασία και κατά τις αργίες. Οι επιθεωρήσεις έχουν δείξει ότι συχνά τα ημερολόγια διαδρομών που τηρούν οι υποκείμενοι στον φόρο είναι εσφαλμένα και είναι δύσκολο να ελεγχθούν. 
            
            
               Ως εκ τούτου η Ουγγαρία ζητά, βάσει του άρθρου 395 της οδηγίας ΦΠΑ, να εφαρμόσει μέτρο παρέκκλισης από το άρθρο 26 παράγραφος 1 στοιχείο α), το άρθρο 168 και το άρθρο168α της οδηγίας για τον ΦΠΑ ώστε να περιοριστεί το δικαίωμα έκπτωσης για τη χρηματοδοτική μίσθωση επιβατικών αυτοκινήτων σε ένα καθορισμένο ποσοστό. Με τη σειρά τους οι επιχειρήσεις θα απαλλαχθούν από τη λογιστική καταχώριση του φόρου για την ιδιωτική χρήση. Η ρύθμιση αυτή παρέχει το πλεονέκτημα της απλούστευσης του συστήματος για όλους τους ενδιαφερόμενους και, ταυτόχρονα, αποτρέπει τη φοροαποφυγή ή τη φοροδιαφυγή συνεπεία της τήρησης ανακριβών λογιστικών στοιχείων. 
            
            
               Ο περιορισμός του δικαιώματος έκπτωσης θα πρέπει να ισχύει για τον ΦΠΑ που καταβάλλεται για τη χρηματοδοτική μίσθωση επιβατικών αυτοκινήτων τα οποία δεν χρησιμοποιούνται αποκλειστικά για επαγγελματικούς σκοπούς. Τα επιβατικά αυτοκίνητα που καλύπτονται από το μέτρο είναι αυτοκίνητα οχήματα που προορίζονται κυρίως για τη μεταφορά 9 προσώπων κατ’ ανώτατο όριο με μέγιστο μεικτό βάρος που δεν υπερβαίνει τους 5 τόνους. Οχήματα σχεδιασμένα για τη μεταφορά εμπορευμάτων, οχήματα ειδικού σκοπού (δηλ. γερανοφόρα οχήματα, πυροσβεστικά οχήματα, αυτοκινούμενες μπετονιέρες), οχήματα που προορίζονται για τη μεταφορά 10 ή περισσότερων των 10 ατόμων, ελκυστήρες και ρυμουλκούμενα οχήματα θα εξαιρούνται από τον περιορισμό του δικαιώματος έκπτωσης του ΦΠΑ και θα αντιμετωπίζονται με βάση τους συνήθεις κανόνες.  
            
            
               Με βάση τις εκτιμήσεις σχετικά με την ιδιωτική χρήση εταιρικών αυτοκινήτων, η Ουγγαρία υποστηρίζει ότι η μέση ιδιωτική χρήση θα πρέπει να κυμαίνεται μεταξύ 40 και 60 %. Σύμφωνα με την Ουγγαρία, το όριο έκπτωσης θα πρέπει συνεπώς να καθοριστεί στο 50 %. 
            
            
               Στους υποκείμενους στον φόρο που επιθυμούν να παρεκκλίνουν από το όριο έκπτωσης 50 % και να δικαιούνται έκπτωση ΦΠΑ κατ’ αναλογία της πραγματικής επαγγελματικής χρήσης θα επιτρέπεται να το κάνουν υπό την προϋπόθεση ότι διαθέτουν λεπτομερή στοιχεία σχετικά με την επαγγελματική χρήση των επιβατικών αυτοκινήτων που έχουν μισθωθεί με χρηματοδοτική μίσθωση. 
            
            
               Η παρέκκλιση θα πρέπει να ισχύσει από την 1η Ιανουαρίου 2019 και να περιοριστεί χρονικά έως την 31η Δεκεμβρίου 2021, ώστε να είναι δυνατό να εκτιμηθεί αν ο περιορισμός του 50 % εξακολουθεί να απηχεί ορθά τη συνολική κατανομή μεταξύ επαγγελματικής και ιδιωτικής χρήσης. Τυχόν αίτημα παράτασης θα πρέπει να αποσταλεί στην Επιτροπή έως τις 31 Μαρτίου 2021, συνοδευόμενο από έκθεση η οποία θα περιλαμβάνει επανεξέταση του ποσοστού που εφαρμόστηκε. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη. 
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     2
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της είσπραξης του φόρου και την παρεμπόδιση ορισμένων μορφών φοροδιαφυγής ή φοροαποφυγής. Ειδικότερα, δεδομένου ότι οι επιχειρήσεις ενδέχεται να δηλώνουν χαμηλότερο ΦΠΑ από τον πράγματι οφειλόμενο και ότι ο έλεγχος των δεδομένων για τα διανυθέντα χιλιόμετρα είναι επαχθής για τις φορολογικές αρχές, ο περιορισμός σε 50 % θα συμβάλει στην απλούστευση της είσπραξης του ΦΠΑ σε συγκεκριμένο τομέα.
               
            
            
               •Επιλογή του νομικού μέσου
            
            
               
                  Προτεινόμενο μέσο: εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες για τον ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Καταλληλότερο νομικό μέσο είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               
                  Η παρούσα πρόταση βασίζεται σε αίτημα της Ουγγαρίας και αφορά μόνο το συγκεκριμένο κράτος μέλος. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας. 
               
            
            
               •Εκτίμηση επιπτώσεων
            
            
               
                  Η πρόταση έχει σκοπό την απλούστευση της διαδικασίας επιβολής φόρου και την αντιμετώπιση της φοροδιαφυγής όσον αφορά τον ΦΠΑ και, συνεπώς, έχει δυνητικά θετική επίπτωση τόσο για τις επιχειρήσεις όσο και για τις διοικήσεις. Η πρόταση υποβλήθηκε από την Ουγγαρία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος: η ισχύς της παρέκκλισης λήγει αυτόματα στις 31 Δεκεμβρίου 2021.
               
            
         
         
            
               
                  Σε περίπτωση που η Ουγγαρία εξετάσει το ενδεχόμενο νέας παράτασης του μέτρου παρέκκλισης πέραν του 2021 θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Μαρτίου 2021, έκθεση η οποία να περιλαμβάνει επανεξέταση του μέγιστου ποσοστού.
               
            
            
               2018/0314 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Ουγγαρία να εφαρμόσει μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  3
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή στις 6 Φεβρουαρίου 2018, η Ουγγαρία ζήτησε την άδεια να παρεκκλίνει από τις διατάξεις της οδηγίας 2006/112/ΕΚ που διέπουν το δικαίωμα έκπτωσης του φόρου εισροών για τη χρηματοδοτική μίσθωση επιβατικών αυτοκινήτων.
            
            
               (2)Η Επιτροπή διαβίβασε το αίτημα της Ουγγαρίας στα άλλα κράτη μέλη με επιστολή της 8ης Ιουνίου 2018. Με την από 11 Ιουνίου 2018 επιστολή της, η Επιτροπή κοινοποίησε στην Ουγγαρία ότι είχε στη διάθεσή της όλες τις απαραίτητες πληροφορίες για την εξέταση του αιτήματος.
            
            
               (3)Τα άρθρα 168 και 168α της οδηγίας 2006/112/ΕΚ προβλέπουν ότι ο υποκείμενος στον φόρο έχει δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται σε προμήθειες αγαθών που παραδίδονται και παροχές υπηρεσιών που παρέχονται στον υποκείμενο στον φόρο για τους σκοπούς των φορολογούμενων πράξεών του. Το άρθρο 26 παράγραφος 1 στοιχείο α) της οδηγίας 2006/112/ΕΚ προβλέπει την υποχρέωση δήλωσης στοιχείων για την επιβολή ΦΠΑ όταν ένα περιουσιακό στοιχείο της επιχείρησης χρησιμοποιείται για ιδιωτικούς σκοπούς από τον υποκείμενο στον φόρο ή το προσωπικό του, ή γενικότερα για σκοπούς άλλους από εκείνους της επιχείρησής του. 
            
            
               (4)Οι υποκείμενοι στον φόρο στην Ουγγαρία δικαιούνται επί του παρόντος έκπτωση του ΦΠΑ για τη χρηματοδοτική μίσθωση επιβατικών αυτοκινήτων στο βαθμό που το επιβατικό αυτοκίνητο χρησιμοποιείται για τη φορολογητέα οικονομική δραστηριότητα του υποκειμένου στον φόρο. Για να μπορούν να επωφεληθούν από την εν λόγω έκπτωση του ΦΠΑ, οι υποκείμενοι στον φόρο πρέπει να αποδείξουν σε ποιο βαθμό χρησιμοποιούν τα επιβατικά αυτοκίνητα τους για επαγγελματικούς σκοπούς. 
            
            
               (5)Η Ουγγαρία υποστηρίζει ότι το σύστημα αυτό είναι δύσκολο να εφαρμοστεί. Η μη επαγγελματική χρήση είναι συχνά δύσκολο να προσδιοριστεί με ακρίβεια και, ακόμη και αν αυτό είναι εφικτό, ο μηχανισμός προσδιορισμού είναι συχνά επαχθής. 
            
            
               (6)Η Ουγγαρία αιτήθηκε συνεπώς ένα ειδικό μέτρο με το οποίο το ποσό του ΦΠΑ επί των δαπανών για τις οποίες υπάρχει δικαίωμα έκπτωσης φόρου όσον αφορά τη χρηματοδοτική μίσθωση επιβατικών αυτοκινήτων που δεν χρησιμοποιούνται αποκλειστικά για επαγγελματικούς σκοπούς θα πρέπει να καθοριστεί ως κατ’ αποκοπή ποσοστό. Με βάση τις εκτιμήσεις της, η Ουγγαρία καταλήγει στο συμπέρασμα ότι το καταλληλότερο όριο έκπτωσης είναι 50 %. Συγχρόνως, η απαίτηση δήλωσης στοιχείων για την επιβολή ΦΠΑ επί της μη επαγγελματικής χρήσης επιβατικών αυτοκινήτων θα πρέπει να ανασταλεί στις περιπτώσεις που τα εν λόγω αυτοκίνητα έχουν αποτελέσει αντικείμενο περιορισμού της έκπτωσης στο 50 %. 
            
            
               (7)Ο περιορισμός του δικαιώματος έκπτωσης βάσει της ζητούμενης άδειας θα πρέπει να ισχύει για τον ΦΠΑ που καταβάλλεται για τη χρηματοδοτική μίσθωση επιβατικών αυτοκινήτων που προορίζονται για τη μεταφορά εννέα προσώπων κατ’ ανώτατο όριο με μέγιστο μεικτό βάρος που δεν υπερβαίνει τους πέντε τόνους. Τα οχήματα που προορίζονται για τη μεταφορά εμπορευμάτων, τα οχήματα ειδικού σκοπού (δηλ. γερανοφόρα οχήματα, πυροσβεστικά οχήματα, αυτοκινούμενες μπετονιέρες), τα οχήματα που προορίζονται για τη μεταφορά δέκα ή περισσότερα των δέκα ατόμων, οι ελκυστήρες και τα ρυμουλκούμενα οχήματα εξαιρούνται από τον περιορισμό του δικαιώματος έκπτωσης του ΦΠΑ. 
            
            
               (8)Οι υποκείμενοι στον φόρο που δεν επιθυμούν να εφαρμόσουν το όριο έκπτωσης 50 % και επιθυμούν να ζητήσουν την έκπτωση του ΦΠΑ μέχρι το ποσοστό της πραγματικής επαγγελματικής χρήσης θα πρέπει να μπορούν να το πράξουν βάσει λεπτομερών στοιχείων σχετικά με την επαγγελματική χρήση. 
            
            
               (9)Η μη επαγγελματική χρήση είναι συχνά πολύ δύσκολο να προσδιοριστεί με ακρίβεια και, ακόμη και αν αυτό είναι εφικτό, ο μηχανισμός προσδιορισμού είναι συχνά επαχθής. Το ζητούμενο μέτρο καταργεί την ανάγκη τήρησης αρχείων σχετικά με την ιδιωτική χρήση επαγγελματικών αυτοκινήτων που μισθώνονται με χρηματοδοτική μίσθωση και, ταυτόχρονα, προλαμβάνει τη φοροδιαφυγή που οφείλεται στην τήρηση ανακριβών λογιστικών στοιχείων. Ως εκ τούτου, είναι σκόπιμο να χορηγηθεί στην Ουγγαρία η άδεια να εφαρμόσει το ζητούμενο μέτρο. 
            
            
               (10)Το ειδικό μέτρο θα πρέπει να ισχύει για περιορισμένη περίοδο, ώστε να καταστεί δυνατή η επανεξέταση της αναγκαιότητας και της αποτελεσματικότητας του μέτρου παρέκκλισης και του χρησιμοποιούμενου ποσοστού κατανομής μεταξύ επαγγελματικής και μη επαγγελματικής χρήσης.
            
         
         
            
               (11)Εάν η Ουγγαρία θεωρεί ότι είναι αναγκαία η παράταση της άδειας πέραν του 2021, θα πρέπει να υποβάλει στην Επιτροπή έκθεση η οποία θα περιλαμβάνει επανεξέταση του μέγιστου εφαρμοζόμενου ποσοστού, συνοδευόμενη από την αίτηση παράτασης, το αργότερο έως τις 31 Μαρτίου 2021.
            
            
               (12)Η παρέκκλιση θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 168 και το άρθρο 168α της οδηγίας 2006/112/ΕΚ, επιτρέπεται στην Ουγγαρία να περιορίσει στο 50 % το δικαίωμα έκπτωσης του φόρου προστιθέμενης αξίας (ΦΠΑ) για τις δαπάνες που συνδέονται με επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς.
            
            
               Άρθρο 2
            
            
               Κατά παρέκκλιση από το άρθρο 26 παράγραφος 1 στοιχείο α) της οδηγίας 2006/112/ΕΚ, η Ουγγαρία δεν εξομοιώνει με παροχή υπηρεσιών εξ επαχθούς αιτίας τη μη επαγγελματική χρήση επιβατικών αυτοκινήτων που περιλαμβάνονται στα περιουσιακά στοιχεία επιχείρησης προσώπου υποκείμενου στον φόρο, εφόσον τα αυτοκίνητα αυτά υπόκεινται σε περιορισμό που επιτρέπεται δυνάμει του άρθρου 1 της παρούσας απόφασης.
            
            
               Άρθρο 3
            
            
               Τα άρθρα 1 και 2 εφαρμόζονται μόνο στα επιβατικά αυτοκίνητα που προορίζονται για τη μεταφορά εννέα προσώπων κατ’ ανώτατο όριο και έχουν μέγιστο μεικτό βάρος που δεν υπερβαίνει τους πέντε τόνους. 
            
            
               Άρθρο 4
            
            
               Τα άρθρα 1 και 2 δεν εφαρμόζονται στις ακόλουθες κατηγορίες επιβατικών αυτοκινήτων:
            
            
               –οχήματα που προορίζονται για τη μεταφορά εμπορευμάτων, 
            
            
               –οχήματα ειδικού σκοπού (δηλ. γερανοφόρα οχήματα, πυροσβεστικά οχήματα, αυτοκινούμενες μπετονιέρες), 
            
            
               –οχήματα που προορίζονται για τη μεταφορά δέκα ή περισσότερων των δέκα ατόμων, 
            
            
               –ελκυστήρες 
            
            
               –ρυμουλκούμενα. 
            
            
               Άρθρο 5
            
            
               Η παρούσα απόφαση εφαρμόζεται από την 1η Ιανουαρίου 2019 και παύει να ισχύει στις 31 Δεκεμβρίου 2021. 
            
            
               Κάθε αίτηση για παράταση της άδειας που προβλέπεται στην παρούσα απόφαση υποβάλλεται στην Επιτροπή μέχρι τις 31 Μαρτίου 2021 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.
            
            
               Άρθρο 6
            
         
         
            
               Η παρούσα απόφαση απευθύνεται στην Ουγγαρία. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από τον φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014
                  
                  (ΕΕ C 153 της 21. 5. 2014, σ. 3) 
               
               
                  
                     (3)
                  
                        EE L 347 της 11.12.2006, σ. 1.